OBRAZLOŽENJE OSTVARENJA PRIHODA I RASHODA

01.01. – 30.06.2021.

Planom Proračuna Općine Dugi Rat utvrđeni su sveukupni godišnji prihodi u iznosu **24.074.015** **kn**. Rashodi poslovanja i rashodi za nabavu nefinancijske imovine su predviđeni u iznosu od **28.855.015** kn. Planom proračuna, odnosno, Izmjenama i dopunama proračuna za 2021. godinu predviđeno je da će se negativna razlika između planiranih prihoda i većih rashoda u iznosu od **4.781.000** kn podmiriti iz viška prihoda ostvarenih u 2020. godini.

Osim Proračuna Općine, u Planu proračuna se nalazi i Plan Dječjeg vrtića koji je u prihodima ukupni Proračun uvećao za 1.481.005 kn, a u rashodima za 4.503.005 kn. Razlika između planiranih rashoda i prihoda vrtića u iznosu od 3.022.005 odnosi se na sredstva koja su se planirala izdvojiti iz općih prihoda općinskog proračuna za Dječji vrtić (za plaće i nagrade te održavanje objekta vrtića i zakupninu). Prvim Izmjenama i dopunama proračuna za 2021. godinu u plan se uvrstila i Narodna knjižnica kao korisnik Proračuna. Prihodi knjižnice u proračunu sastoje se od njenih vlastitih prihoda u iznosu od 15.010 kn i prihoda iz Državnog proračuna u iznosu od 20.000,00 kn. Kako su planirani ukupni rashodi knjižnice 195.510 kn, razlika je planirana iz općih prihoda Općinskog proračuna u iznosu od 160.500,00 kn.

PRIHODI

Ukupni prihodi su se u prvom polugodištu 2021. godine ostvarili u iznosu od 10.112.934,70 kn, od čega se na sveukupne općinske prihode odnosi 9.354.975,33 kn, na vlastite prihode Dječjeg vrtića 749.459,30 kn, a Narodne knjižnice 8.500,07 kn.

Porezni prihodi ( **61** ) su u prvih 6 mjeseci 2021. godine bili 6.502.730,67 kn, odnosno ostvarili su se 47% u odnosu na plan i 1 milion kuna više nego u istom razdoblju 2020. godine. Ovdje ističemo povrat poreza po godišnjoj prijavi građanima koji je na dan 30. 06. 2021. godine iznosio 1.714.244 kn. Inače, ukupni povrat za 2020. godinu koji vraćamo tijekom 2021. se kreće negdje oko 2.000.000 kuna.

Porezi na imovinu podrazumijevaju porez na kuće za odmor i porez na promet nekretnina. Po pitanju poreza na kuće za odmor naglašavam potrebu, u suradnji sa Poreznom upravom, ažuriranja evidencije obveznika radi efikasnije i učinkovitije naplate prihoda po ovoj osnovi. Porez na promet nekretnina je ostvaren u iznosu od 714.617 kn, a godišnjim planom je predviđen po ovoj osnovi prihod u iznosu 2.200.000 kn.

Pomoći **( 63** ) su bile planirane u iznosu od 2.200.000 kn, a ostvarene su 698.537,50 kn. Primili smo ih iz Županijskog proračuna i izvanproračunskih korisnika. Za sufinanciranje izgradnje pješačke staze od Županije smo dobili 500.000 kn, a za sanaciju obalnog pojasa 50.000 kn. Pomoć od izvanproračunskih korisnika u iznosu od 148.537,50 kn odnosi se na financiranje plaća djelatnika na javnim radovima od strane HZZ-a.

Prihodi od imovine ( **64** ) su se ostvarili 36% od godišnjeg plana, odnosno u iznosu od 545.943,40 kn. Stavka podrazumijeva prihode od kamata, naknada za koncesije i koncesijska odobrenja, za upotrebu javno prometnih površina, za tržnicu, te zakup zemljišta, dijelova infrastrukture i poslovnih prostora.

Prihodi po posebnim propisima ( **65** ) podrazumijevaju administrativne i boravišne pristojbe, sve vrste komunalnih naknada i doprinosa, pripadajući dio vodnog doprinosa, kao i naknade za zadržavanje nezakonito izgrađenih objekata. Planirani iznos od 6.297.000 kn sadržava i planirane vlastite prihode Dječjeg vrtića u iznosu od 1.450.000kn. Prihodi vrtića u prvom polugodištu su iznosili 749.329,30 kn. Sveukupno ostvarenje prihoda po posebnim propisima u prvih šest mjeseci 2021. godine je bilo 2.176.030 kn.

Prihodi od pruženih usluga i donacija ( **66** ) podrazumijevaju prihode od članarina u knjižnici. Prihod knjižnice u prvom polugodištu (članarina i pomoć za nabavu knjiga iz Državnog proračuna) iznosio je 24.500 kn.

Ostali prihodi ( **68** ) se odnose na kazne i planirani su u iznosu od 50.000 kn, a u prvih šest mjeseci 2021. godine je po ovoj osnovi ostvareno 18.079 kn.

Prihod od nefinancijske imovine podrazumijeva prihod od prodaje stanova ( **72** ) sa zajedničkog računa bivše Općine Omiš koji je povećao ostvarenje polugodišnjeg Proračuna iznosom od 141.192 kn.

Sveukupno gledajući, prihodi u prvoj polovini 2021. godine su za cca 2.500.000 mil. kuna bili veći nego u istom razdoblju 2020. godine.

RASHODI

U iznosu od **11.157.051 kn** u odnosu na planiranih **28.855.015** kn sveukupni rashodi i rashodi za nefinancijsku imovinu su se ostvarili **39%** od godišnjeg plana.

U izvršenju po organizacijskoj i programskoj klasifikaciji Proračuna vidljivo je da se na čiste rashode Općinskog proračuna (bez Dječjeg vrtića i Knjižnice) u prvom polugodištu potrošilo 8.889.497,27 kn, na rashode Dječjeg vrtića 2.176.908,11 kn, a na rashode Knjižnice 90.646,20 kn. Iz vlastitih općinskih prihoda financiralo se 1.432.825 kn rashoda koji se odnose na Dječji vrtić i 73.599,38 kn rashoda Knjižnice.

Rashodi poslovanja **( 3 )** su ostvareni 39% od plana, odnosno, 8.673.632 kn.

Ukupni rashodi za zaposlene ( **31** ) su iznosili 2.639.232 kn, od čega se na plaće zaposlenih u Dječjem vrtiću Dugi Rat odnosi 1.689.086 kn, na plaće djelatnice u Narodnoj knjižnici 42.575 kn, a na zaposlene na javnim radovima 96.841 kn.

Materijalni rashodi ( **32** ) su se ostvarili 36 % od godišnjeg plana, odnosno 4.149.252 kn u odnosu na planiranih 11.509.015 kn.

Troškovi redovnog funkcioniranja općinske uprave ostvareni su nešto manje nego je planirano, a podrazumijevaju troškove naknada za prijevoz, službenih putovanja i stručnog usavršavanja. Za uredski materijal, stručnu literaturu i sredstva za čišćenje i održavanje u općinskoj upravi, dječjem vrtiću i knjižnici u prvom polugodištu 2021. izdvojilo se 94.081 kn, za ukupno potrošenu energiju (struja i gorivo općinske uprave, knjižnice i dj. vrtića te javnu rasvjetu) 412.574 kn, dok je za materijal za tekuće održavanje komunalnog uređenja, pribor za potrebe Vlastitog pogona, prometne znakove i oglasne ploče utrošeno 40.685 kn.

Troškovi poštarine i telefona općinske uprave, vrtića i knjižnice teretili su proračun u iznosu od 67.091 kn. Za usluge tekućeg i investicijskog održavanja svih općinskih građevinskih objekata (cesta, poslovnih, sportskih te zgrada kulture i dječjeg vrtića) izdvojeno je 431.097 kn, a u održavanje plaža (podrazumijeva se saniranje, nasipanje, čišćenje i ograđivanje) 660.909 kn. U održavanje javnih površina (zelenih površina, trgova i nogostupa) utrošilo se 276.891 kn, a javne rasvjete 115.855 kn. Ostale tekuće usluge izvršene su u iznosu od 39.369 kn.

Usluge promidžbe i informiranja u ostvarenom iznosu od 11.985 kn obuhvaćaju izdatke za natječaje i oglase te troškove održavanja službene internet stranice.

Na ukupne komunalne usluge smo u prvih šest mjeseci 2021. godine potrošili 586.741 kn. Potrošena voda nas je koštala 58.833 kn. Na stavku zbrinjavanja otpada potrošeno je 47.708 kn, a na ekološku rentu Gradu Splitu 73.611 kn. Za deratizaciju i dezinsekciju izdvojeno je 73.050 kn, a za održavanje i sanaciju sustava odvodnje oborinskih i otpadnih voda 313.502 kn.

Na plaćanje zakupnine za korištenje sportske dvorane u Omišu, te za Dječji vrtić, što iz općinskih, što iz njihovih vlastitih sredstava, utrošilo se 102.425 kn, a na veterinarske usluge 16.275 kn.

Za intelektualne usluge Jedinstvenog upravnog odjela, Dječjeg vrtića i Knjižnice u prvih pola godine ukupno je potrošeno 291.051 kn. Stavka podrazumijeva plaćanje s osnove ugovora o djelu djelatnice u knjižnici za mjesec siječanj i jednog djelatnika u Vlastitom pogonu za svih šest mjeseci, te usluge odvjetnika koje se plaćaju prema ugovoru sa odvjetničkom tvrtkom. Nadalje, u ovom iznosu su knjiženi troškovi za geodetsko-katastarske usluge i legalizaciju nerazvrstanih cesta i za ishođenje dokumentacije za općinske poslovne prostore, članarina LAG-u, intelektualne usluge Vrtića i Knjižnice i ostalo.

Ostale usluge u iznosu od 57.186 kn odnose se na sredstva koje Ministarstvo financija, odnosno, Porezna uprava, mjesečno „skida“ sa našeg računa, a radi se o 1% sredstava od naplaćenog poreza na dohodak.

Ostali nespomenuti rashodi ostvareni u iznosu od 294.625 kn podrazumijevaju trošak naknada za rad članovima Općinskog vijeća i povjerenstava. Ove godine smo u ovoj stavci imali trošak izbora koji je do 30. 06. 2021. teretio proračun u iznosu od 163.608 kn. Ovdje su još knjižene premije osiguranja, trošak sveukupne reprezentacije u iznosu 41.577 kn.

Financijski rashodi ( **34 )** su se ostvarili u iznosu od 42.512 kn, a ovdje se knjiži trošak usluga platnog prometa i Financijske agencije.

Naknade građanima i kućanstvima ( **37** ) koje podrazumijevaju jednokratne novčane pomoći i pomoći za ogrjev, potpore za novorođenu djecu, sufinanciranje prehrane u produženom boravku OŠ Jesenice, nagrade nadarenim učenicima i studentima, božićnice umirovljenicima, ali i subvencije pokaznih karata učenika, studenata, umirovljenika i nezaposlenih, su u prvih šest mjeseci ostvarene u iznosu od 586.328 kn.

Izdaci grupe **38**, odnosno, ostali rashodi uglavnom se odnose na redovne pomoći raznim kulturnim, športskim i ostalim udrugama prema planu. Ovoj grupi pripadaju i prijenosi po odlukama športskim klubovima, ali i drugim korisnicima, donacije za programe u kulturi te usluge laboranta. U prvom polugodištu na ovoj je stavci proknjiženo 1.256.310 kn troška.

Rashodi za nabavku nefinancijske imovine ( kapitalni izdaci, **41** i **42** ) u prvom polugodištu su se ostvarili u iznosu od 2.483.419 kn. Na čiste općinske troškove odnosi se sljedeće:

- prostorno planska dokumentacija 22.500 kn

- vatrogasni dom 325.025 kn

- ceste i pješačku stazu 1.074.561 kn

- nogostupi 814.203 kn

- modernizacija i izgradnja javne rasvjete 143.451 kn

- oprema 5.816 kn

U izvršavanju proračuna tijekom prvih šest mjeseci 2021. godine ostvarila se razlika između sveukupnih rashoda i prihoda (manjak prihoda) u iznosu od 1.044.116,88 kn koji sa prenesenim manjkom prihoda iz 2020. godine u iznosu od 105.168 kn čini ukupni manjak konsolidiranog proračuna u prvom polugodištu u iznosu od 1.149.284,88 kn.

Ukupni manjak čistog općinskog proračuna, bez korisnika koji su ostvarivali višak, na dan 30. 06. 2021. iznosio je 1.413.899 kn.

Inače, na dan 30.06.2021. godine, proknjižene a neplaćene obveze ukupnog proračuna (JUO + vrtić + knjižnica) iznose 2.870.419 kn, a obveza koju imamo prema Državnom proračunu s osnove 55% od prodanih stanova iznosi 692.738,59 kn.

Ukupna potraživanja 30. 06. iznose 8.292.187 kn, ali kako smo u 2020. godini izvršili zakonsku obvezu ispravka vrijednosti potraživanja, u računovodstvenoj evidenciji imamo podatak o 2.183.924 kn potraživanja.

Dugi Rat, 30. 06. 2021.